2017-12-16 11: 20 Bárður S. Nielsen, formaður í Sambandsflokkinum Ovurstóri útreiðsluvøksturin fyri 2018 kann lættliga koma heilt upp á 10 prosent, og tað prógvar, at samgongan hevur mist alt tamarhald á búskaparligu stýringini í Føroyum Fíggjarlógaruppskotið fyri 2018 verður hitt mest álvarsama dømið um fullkomna vanstýring av føroyska búskapinum. Hetta er greitt, nú samgongan av øllum alvi roynir at fjala størsta og mest eksplosiva útreiðsluvøksturin, ið er sæddur í Føroyum í mong ár. Ørgrynna av ov lágt settum útreiðslum Sera álvarsligt er, at landsstýriskvinnan í fíggjarmálum í mongum førum setur tølini lægri, enn landsstýrisfólk vísa á. Harumframt eru útreiðslur, ið ikki eru tiknar við á fíggjarlógina ella eru settar lægri, enn roknast kann við–og sum landsstýrið er fult vitandi um. Ein ørgrynna av útreiðslum, eru ov lágt settar, og her eru nøkur dømi: Barsilsskipanin: 11 mió. kr. lægri enn framrokningar vísa Fólkapensjónin: 6 mió. kr. lægri enn framrokningar vísa Landssjúkrahúsið: 5 mió. kr. lægri enn landsstýriskvinnan í heilsumálum sigur skal til, fyri at varðveita verandi rakstur. So her mugu tiltøk setast í verk, m. a. uppsagnir, um játtanin skal halda Frádráttur fyri limagjald til yrkisfeløg: 40 mió. kr., herav 20 til kommunurnar Endurgjald til kommunurnar fyri fyritíðarpensjónirnar: 25 mió. kr. Samanlagt er talan um ein vøkstur í útreiðslunum á 159 mió. kr., sum ikki eru tiknar við í upprunaliga fíggjarlógaruppskotinum. Tá søguliga stóri lønarvøksurin á almenna arbeiðsmarknaðinum verður tikin við, kann endaligi útreiðsluvøksturin lættliga koma heilt upp á 10 prosent í 2018. Hetta er ein óhoyrt stórur útreiðsluvøkstur, og valla nakrantíð áður er kósin sett so beinleiðis móti búskaparligu tromini, tí trøini halda sjálvandi ikki á við at vaksa inn í himmalin. Landsstýrið keypir sær atkvøður Ongantíð fyrr hava føroyingar sæð eitt landsstýri, sum brúkar milliónir oman á milliónir av skattaborgarans pengum til at keypa sær atkvøður fyri at varðveita valdið. Talan er um uppboðsølu av atkvøðu nummar 17. Mest ófrættakenda dømi er løgtingslimurin, Sonja Jógvansdóttir, sum bert í 2018 fer at kosta føroyingum 65 mió. kr., umframt Sjálvstýrisflokkin, ið eisini lat seg keypa fyri tíggjutals milliónir av skattaborgarans pengum. Aðrastaðni hevði hetta helst verið nevnt mutur. Ótálmaðar byrðar á vinnulívið Samgongan, ið rekur fullkomiliga ábyrgdarleysan búskaparpolitikk, leggur eisini støðugt tyngri byrðar á vinnulívið. Eftir bert trimum árum hevur samgongan økt skattir og avgjøld á tilfeingisvinnuna við oman fyri 300 mió. kr. Hetta svarar til eina øking á heili 200 prosent! Grammleikin er øðiligur, og oman á hetta ætlar samgongan, at vinnulívið skal brandskattast av sonevndum” ónormalum vinningi” við heili 70 prosentum, og fyri framman stendur eisini brandskatting av alivinnuni. Bróta føroyska gulleggið Eingin eigur at ivast í, at sitandi samgonga hevur slept endanum á útreiðslusíðuni. Útreiðslurnar økjast sum ongantíð fyrr, og aldri áður hava pengarnir fossa so skjótt úr landskassanum. Samstundis leggur samgongan so harðliga eftir føroyskum fyritøkum, ið veruliga spinna føroyingum gull–serliga uppsjóvarvinnan og alivinnan–at eingin ivi er um, at hóttafall bíðar handan næsta húsahorn.